**PELDOŠĀS SALAS LIETOŠANAS NOTEIKUMI UN ATBILDĪBA**

1. **VISPĀRĪGIE NOTEIKUMI**
   1. Pakalpojuma sniedzējs (turpmāk – **Īpašnieks**) SIA “Dont Panic”, reģistrācijas Nr. 40203174787, juridiskā adrese: Turaidas iela 106, Jūrmala, LV-2015, nodrošina Pakalpojuma saņēmējam (turpmāk – **Lietotājs**) iespēju lietot Peldošo salu (turpmāk – **Pakalpojums**), atbilstoši šiem lietošanas noteikumiem.
   2. Šie lietošanas noteikumi tiek piemēroti ar brīdi, kad persona iegādājas tiesības uzturēties Peldošā salā vai citādi likumīgā ceļā iegūst Īpašnieka atļauju vai apstiprinājumu lietot Peldošo salu.
   3. Īpašnieks nodrošina Pakalpojuma sniegšanu, tajā skaitā, atkarībā no Lietotāja vai cita Pakalpojuma saņēmēja Pakalpojuma veida izvēles (dienas kafijas rituāls vai nakšņošana), nokļūšanu Peldošās salas Pakalpojuma sniegšanas vietā, Peldošās salas izmantošanu, nepieciešamo aprīkojumu Peldošās salas drošības pasākumu nodrošināšanai, Pakalpojuma saņemšanai nepieciešamo Peldošās salas iekārtojumu (mēbeles, ierīces u.tml.), nakšņošanu uz Peldošās salas. Īpašnieks nodrošina Lietotājam iespēju izmantot Peldošo salu pēc Lietotāja ieskatiem šajos noteikumos noteiktā Pakalpojuma saņemšanai, tomēr ievērojot šos lietošanas noteikumus, Latvijas Republikas normatīvos aktus un Īpašnieka un tā darbinieku sniegtās drošības instrukcijas.
   4. Īpašnieks uzsāk Pakalpojuma sniegšanu pēc tam, kad Lietotājs ir parakstījis šos Pakalpojuma lietošanas noteikumus, un, ja Īpašnieks to pieprasa, ir samaksājis maksu par Pakalpojumu.
   5. Lietotājs maksā Īpašniekam par Pakalpojumu Īpašnieka cenrādī noteikto maksu, izņemot gadījumus, kad Īpašnieks piekrīt sniegt Lietotājam Pakalpojumu bez maksas. Cenrādis pieejams mājaslapā: www.nepieradinatasnaktsmitnes.lv/.
   6. Īpašnieks nodrošina Pakalpojuma sniegšanai izmantojamo iekārtu un aprīkojuma darbību un iekārtu darbības uzraudzību. Īpašnieks nodrošina visu, kas nepieciešams, lai izpildītu Pakalpojuma lietošanas noteikumu prasības, izņemot to, ko nodrošināt ir Lietotāja pienākums saskaņā ar Pakalpojuma lietošanas noteikumiem.
2. **DROŠĪBAS UN UZVEDĪBAS NOTEIKUMI**
   1. Lietotājam un citiem Pakalpojuma saņēmējiem aizliegts:
      1. atrasties laivā bez glābšanas vestes;
      2. lēkt no platformas ūdenī vai peldēties salas tuvumā;
      3. ienest un glabāt bīstamus un/vai ugunsnedrošus materiālus uz Peldošās salas;
      4. lietot uz Peldošās salas ierīces ar atklātu uguns liesmu, tai skaitā sveces, izņemot speciālo ugunskura vietu uz Peldošās salas;
      5. smēķēt uz Peldošās salas;
      6. bojāt Peldošo salu un tās inventāru;
      7. zāģēt, cirst, lauzt vai citādi bojāt uz Peldošās salas un apkārtnē esošos kokus;
      8. no namiņa uz Peldošas salas iznest mēbeles un inventāru;
      9. uzturēties namiņā un uz Peldošās salas alkohola, narkotisko vai psihotropo vielu ietekmē. Īpašniekam ir tiesības attiekties apkalpot personas, kas atrodas alkohola, narkotisko vai psihotropo vielu ietekmē un izraidīt tās no Peldošās salas. Lietotājs piekrīt, ka maksa par apmaksātajiem pakalpojumiem netiek atgriezta;
      10. uz Peldošās salas ienest un lietot alkoholiskos dzērienus un/vai tabakas izstrādājumus;
      11. izbērt atkritumus tiem neparedzētās vietās, atkritumu savākšanu nodrošina Lietotājs, nogādājot atkritumus atkritumu konteineros;
      12. atspiesties un/vai novietot jebkādus priekšmetus pret namiņa sienām;
      13. izliekties, izsniegties, izkārties ārpus namiņa logiem un/vai durvīm, kā arī izkarināt pa tiem jebkādus priekšmetus;
      14. veikt citas darbības, kas saprātīgi uzskatāmas par bīstamām un var apdraudēt personu dzīvību, veselību vai īpašumu.
   2. Personu drošības nodrošināšanas nolūkos namiņā drīkst nakšņot ne vairāk kā 2 (divas) personas. Dienas kafijas rituālā drīkst piedalīties ne vairāk kā 4 (četras) personas.
   3. Dienas laikā Lietotājus uzrauga Īpašnieka dežurējošais personāls, savukārt nakts laikā Peldošo salu ar videokameru palīdzību uzrauga Īpašnieks vai tā pilnvarota persona, nepieciešamības gadījumā informējot un piesaistot apsardzi. Lietotājiem un citiem Pakalpojuma saņēmējiem ir pienākums bezierunu kārtībā ievērot un izpildīt jebkādus Īpašnieka vai tā dežurējošā personāla norādījumus.
   4. Lietotājam un citiem Pakalpojuma saņēmējiem jāievēro vispārīgās uzvedības un pieklājības normas, ievērojot savstarpējo attiecību kultūru, cienot dabu un vidi.
   5. Lietotājam un citiem Pakalpojuma saņēmējiem ir obligāti jāievēro Peldošās salas lietošanas noteikumi, Pakalpojuma sniegšanas vietā un/vai uz Peldošās salas izvietotās instrukcijas, brīdinājumi un citas zīmes vai norādes attiecībā uz Peldošās salas lietošanu.
   6. Lietotājam un citiem Pakalpojuma saņēmējiem ir pienākums ievērot Īpašnieka, tā darbinieku un/vai citu pilnvarotu personu prasības vai norādījumus par Peldošo salu, tā lietošanu un tajā ievērojamiem drošības pasākumiem.
   7. Ja Lietotājs un/vai cits Pakalpojuma saņēmējs pārkāpj šos Peldošās salas lietošanas noteikumus vai citādi rīkojas tādā veidā, kas Īpašniekam vai tā personālam rada aizdomas par Lietotāja un/vai cita Pakalpojuma saņēmēja iespējām lietot Peldošo salu, neradot kaitējumu personu dzīvībai, veselībai vai īpašumam, tad Īpašniekam un/vai tā personālam ir tiesības nekavējoties izbeigt Pakalpojuma sniegšanu, neatmaksājot Lietotājam maksu par Pakalpojumu.
   8. Lietotājs ievēro Īpašnieka norādījumus par uzvedību Pakalpojuma sniegšanas vietā ārpus Pakalpojuma izmantošanas laika.
   9. Uz Peldošās salas aizliegts uzturēties personām, kas nav iepazinušās un attiecīgi parakstījušas šos lietošanas noteikumus. Peldošo salu drīkst izmantot tikai tās personas, kuras veikušas samaksu vai saņēmušas Īpašnieka atļauju. Personai, kas nav saņēmusi Īpašnieka atļauju, izmantot Peldošo salu vai kura nav veikusi Pakalpojuma apmaksu, nav tiesību izmantot Peldošo salu.
   10. Peldes drīkst veikt tikai ezera krastā, uz pašu atbildību.
   11. Pa Peldošo salu drīkst pārvietoties tikai pa takām.
3. **ATBILDĪBA**
   1. Bērni vecumā līdz 18 gadiem var atrasties uz Peldošās salas tikai vecāku, aizbildņu vai pilnvarotas personas uzraudzībā.
   2. Katrs Lietotājs un cits Pakalpojuma saņēmējs pats atbild par savu un savu uzraugāmo veselību un drošību.
   3. Lietotājam ir izskaidrots un pieņemams, ka Pakalpojuma izmantošana saistīta ar iespējamu bīstamību personas veselībai, mantai un dzīvībai. Katrs Pakalpojuma saņēmējs ir personīgi atbildīgs par jebkādiem kaitējumiem tā veselībai, mantai un dzīvībai, izņemot ciktāl šāds kaitējums ir nodarīts Īpašnieka prettiesiskas rīcības rezultātā. Šis atbrīvojums no atbildības ir spēkā vislielākajā apmērā, kāds pieļaujams saskaņā ar Latvijas Republikas normatīvajiem aktiem, Lietotājs ir apspriedis šo noteikumu ar Īpašnieku un piekrīt tam.
   4. Īpašnieks nav atbildīgs par Pakalpojuma saņēmēja īpašumā vai lietošanā esošu mantu nozaudēšanu, zādzību vai bojāšanu. Katrs Pakalpojuma saņēmējs ir atbildīgs par savu īpašumā vai lietošanā esošo mantu drošību un uzraudzību.
   5. Lietotājs ir atbildīgs par kaitējumu un zaudējumiem, kurus tas nodarījis trešajām personām vai Īpašniekam, lietojot Peldošo salu pretēji lietošanas noteikumos noteiktajam.
   6. Lietotājs atsakās no jebkādām prasījuma tiesībām un apņemas necelt ne mantiskas, ne citāda rakstura  pretenzijas vai prasības pret Īpašnieku par uz Peldošās salas un/vai Pakalpojuma sniegšanas vietā gūtiem miesas bojājumiem, kaitējumu vai zaudējumiem, ja tas nodarīts vai radies Lietotājam pārkāpjot vai neievērojot šos lietošanas noteikumus un/vai Īpašnieka vai tā darbinieku norādījumus.
   7. Īpašnieks neuzņemas atbildību par uz Peldošās salas un/vai Pakalpojuma sniegšanas vietā notikušiem nelaimes gadījumiem, kas radušies citu personu prettiesiskas vai ļaunprātīgas rīcības dēļ, bojājot namiņu, Peldošo salu, tās inventāru vai aprīkojumu gadījumos, ja cietušai personai bija iespējams izvairīties no nelaimes gadījuma, ievērojot saprātīgu piesardzību.
4. **CITI NOTEIKUMI**
   1. Ar šo Lietotājs un jebkurš cits Pakalpojuma saņēmējs, uz kuru attiecas šie lietošanas noteikumi, atļauj Īpašniekam vai tā pilnvarotai trešajai personai veikt savu personisko datu vākšanu, fiksēšanu izplatīšanu. Īpašnieks drīkst veikt Lietotāja un cita Pakalpojuma saņēmēja personas datu (fotogrāfijas, video un citus skaņu un vizuālās informācijas ierakstu veidā) fiksāciju un apstrādi, ja persona ir lietojusi Peldošo salu vai atradusies Pakalpojuma sniegšanas vietā bez Īpašnieka piekrišanas vai pretēji Īpašnieka aizliegumam, kā arī gadījumos, ja šai personai Īpašnieks vai tā pilnvarotās personas ir liegušas piekļuvi sakarā ar pieļautiem rupjiem šo lietošanas noteikumu pārkāpumiem. Īpašniekam ir tiesības vākt, reģistrēt, ievadīt, glabāt informāciju par personu teksta, skaņu un vizuālo datu nesējos, sakārtot, pārveidot, izmantot, pārraidīt, dzēst, apstrādāt un nodot informāciju.
   2. Namiņa un Peldošās salas formāts, scenogrāfija, dekorācijas, scenārijs un citi aizsargājami objekti ir SIA “Dont Panic” intelektuālais īpašums. Visas tiesības uz tiem, ja vien nav īpašas norādes, pieder SIA “Dont Panic” un ir aizsargātas Latvijas Republikas normatīvajos aktos noteiktajā kārtībā. Daļēja vai pilnīga šā pasākuma intelektuālā īpašuma objektu atveidošana vai citāda izmantošana bez SIA “Dont Panic” rakstiskas piekrišanas ir aizliegta.
5. **EPIDEMIOLOĢISKIE NOTEIKUMI** 
   1. Esi atbildīgs! Pasargā sevi un apkārtējos!
   2. Neizmanto Pakalpojumu, ja Tev noteikta pašizolācija, mājas karantīna vai izolācija!
   3. Neizmanto Pakalpojumu, ja Tev ir elpceļu infekcijas slimības pazīmes! Ja jūties slims, paliec mājās, sazinies un informē savu ģimenes ārstu.
   4. Regulāri mazgā vai dezinficē rokas. Nepieskaries sejai, īpaši mutei, acīm, degunam.
   5. Valkā sejas masku, kur tas ir nepieciešams saskaņā ar normatīvajos aktos noteiktajiem ierobežojumiem. Lieto mutes un deguna aizsegu pareizi – pilnībā aizsedzot muti un degunu!
   6. Lai pasargātu sevi un citus, atceries ievērot 2 (divu) metru distanci!
   7. Īpašniekam ir tiesības neielaist uz Peldošo salu un nesniegt Pakalpojumu personai, kura neievēro epidemioloģiskās drošības prasības, tai skaitā nelieto mutes un deguna aizsegu.

***Lietotājs ar savu parakstu apliecina, ka ir iepazinies ar Peldošās salas lietošanas noteikumiem, uzņemas pilnu atbildību par savu rīcību un apzinās sekas Peldošās salas lietošanas noteikumu neievērošanas gadījumā.***

***Lietotājs ar savu parakstu apliecina, ka Pakalpojuma saņemšanas laikā ievēros visus valstī noteiktos epidemioloģiskās drošības pasākumus un normatīvajos aktos noteiktos ierobežojumus.***

*Lietotājs*

Vārds, uzvārds:

Personas kods:

Telefona numurs:

Paraksts:

Datums: